Il-festi tal-Milied u l-ewwel tas-sena għaddew u min din is-sena diġa' bdejna nnaqsu mhux ħażin il-ġranet. Hija l-aktar ħaġa normali li jiġu festi, jgħaddu u jerġgħu jaslu oħrajn. Anke fil-liturġija erġajna bdejna naraw il-kulur aħdar wara li konna ilna nużaw il-vjola u mbagħad l-abjad sa minn tmiem Novembru. Wara li jgħaddu l-vaganzi Minkejja li mhux kulħadd ikun jista' jieħu xi ftit jiem ta' mistrieħ fil-jiem tal-festi, xorta hemm faxxa kbira ta' ħaddiema li jirnexxielhom ma jidħulx għax-xogħol f'dak iż-żmien. Issa li għaddew kważi kważi diġa' bdejna nħarqu 'l quddiem lejn xi vaganza oħra. It-tfal tal-iskola reġgħu lura lejn il-klassijiet u żgur qegħdin jistennew il-karnival biex jieħdu jumejn vaganżi oħra. Din is-sena se jkollhom jistennew xi ftit aktar mis-soltu għax ir-Randan se jibda f'Marzu! Intant li rrid ngħid hu li wara li jgħaddu l-vaganzi kollox jerġa' lura għal dak li kien qabel, il-ħaddiem jerġa' lura fuq il-lant tax-xogħol, l-istudent jerġa' jsib ruħu fuq il-bankijiet tal-iskola, u l-apparat liturġiku aħdar jerġa' jibda jintuża fil-knejjes tagħna. Nerġgħu lura għal li konna! Inħarsu 'l quddiem Għal xi wħud għandu mnejn il-fatt li għaddew il-festi u erġajna bdejna r-rutina tas-soltu ma tantx ifisser, iżda dan ma nistgħux ngħiduh għal kulħadd. Hemm min din is-sena ilu jaħseb fiha min jaf kemm. Fost dawk li ilhom jistennew li jgħaddu l-festi u tibda s-sena 2019 żgur insibu lil dawk li matul din is-sena sejrin jiżżewġu! Kemm preparamenti, kemm ħsibijiet, kemm ġiri u kemm spejjeż. Kemm persuni involuti għal dan il-jum speċjali għal dik il-koppja li tkun sejra torbot l-għoqda. Bla dubju dawn it-talin iħarsu lejn dan iż-żmien b'lenti differenti minn dawk li għalihom din is-sena biddlet biss in-numri tad-data. Żgur li koppja li din is-sena sejra tiżżewweġ ma tistax tgħid li terġa' għal dak li kienet qabel wara li tkun għamlet dan il-pass. Tieġ speċjali Kull koppja tqis it-tieġ tagħha bħala wieħed speċjali, u hekk għadnu jkun wara kollox. Illum fl-Evanġelju nisimgħu r-rakkont tat-tieġ ta' Kana. Mhux l-iskop tiegħi li noqgħod nirrakkonta x'ġara għax naf li kulħadd jafha l-istorja. Il-koppja hawnhekk naqasha l-inbid fl-aktar jum speċjali tal-ħajja tagħhom. Forsi ma kkalkulawx sewwa. Forsi ġew mistednin aktar milli bassru. Forsi nqalgħu nies għal għarrieda bla ma kienu qed jistennewhom. Forsi t-temp kien jitlob li dak li jkun jixrob xi ftit iktar mis-soltu. Hu x'inhu, dan il-jum tant speċjali għal din il-koppja kien ser jispiċċa f'rovina u jwaqqa' għaċ-ċajt lill-organizzaturi. Kieku ma kienx għall-intervent li għamel Ġes , wara li talbitu ommu Marija, kieku l-koppja qatt ma kienet tista' tgħid li terġa' lura għal li kienet qabel. Ovvjament kient sejra tkun koppja miżżewġa u mhux aktar żewġ persuni waħdihom imma f'għajnejn in-nies kienet tkun kopja li kellha tieġ fjask. Tabilħaqq li ż-żwieġ ma huwiex it-tieġ, żwieġ jibqa' għal dejjem u t-tieġ jgħaddi wara l-festa. Imma dan kien tieġ speċjali li kellu mistieden speċjali. Illum nistgħu naraw kif Kristu jista' jibdlilna xortina. Illum nistgħu nindunaw kif b'laqgħa miegħu mhux kollox jerġa' lura għal li kien qabel. Illum nintebħu li jekk insibuH il-laqgħa tagħna miegħu mhux bħall-jiem tal-festi li jgħaddu u nerġgħu għan-normal. Laqgħa miegħu tista' tagħmel bidla. Dan l-artiklu deher f'Il-Mument - 20 ta' Jannar 2019
Nerġgħu lura għal li konna